Subject: Relvaseaduse eelnõu väljatöötamiskavatsus
From: "Airsofti liit" <[email-masked]>
To: "SiM info" <[email-masked]>
Date: Mon, 26 Jan 2026 13:59:02 +0200

TÄHELEPANU! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada!

Eesti Airsofti Liidu seisukohad airsoft-relvade regulatsiooni osas RelvS 
eelnõu ettevalmistamisel

Lugupeetud Siseministeeriumi esindajad

Eesti Airsofti Liidu nimel soovime tänada võimaluse eest anda sisend 
Relvaseaduse (RelvS) uuendamise protsessi, eelkõige airsoft-relvade 
regulatsiooni kujundamisel. Hindame kõrgelt Siseministeeriumi eesmärki 
suurendada õigusselgust, avalikku turvalisust ning ennetada võimalikke 
väärkasutuse riske.

Soovime rõhutada, et Eesti airsoft-kogukond toetab põhimõtteliselt 
kavandatavat regulatiivset suunda ning näeb end selles protsessis 
konstruktiivse koostööpartnerina. Airsoft on Eestis kujunenud 
vastutustundlikult korraldatud harrastus tegevuseks, kus ohutus, distsipliin 
ja relva kultuuri põhimõtted on olnud keskseteks väärtusteks juba aastaid.

1. Airsoft-relvade müügi reguleerimine ja alaealiste kaitse

Eesti Airsofti Liit toetab selgelt seisukohta, et airsoft-relvade müük peab 
olema reguleeritud. Meie ettepanek on, et:

*
alla 18-aastased isikud ei saa airsoft-relva osta iseseisvalt,

*
airsoft-relva soetamine alaealisele on võimalik üksnes lapsevanema või 
seadusliku eestkostja teadmisel ja nõusolekul.

Selline lähenemine kaitseb alaealisi, vähendab juhuslikku ja 
vastutustundetut relvade omandamist ning on kooskõlas kogukonnas juba täna 
kehtivate praktikatega.

2. Alaealiste osalemine airsoft-mängudel (alates 13. eluaastast)

Soovime rõhutada, et Eesti airsoft-kogukonna kehtivate reeglite kohaselt on 
avalikel ja korraldatud airsoft-mängudel lubatud osaleda alates 13. 
eluaastast, tingimusel, et järgitakse kõiki ohutus- ja korraldus nõudeid.

Peame oluliseks, et see võimalus säiliks ka tulevikus, kuna:

*
juhendatud ja kontrollitud osalemine õpetab noortele vastutust, distsipliini 
ja ohutut relvakäsitlust,

*
see kujundab teadlikku relvakultuuri,

*
pika ajalises vaates tugevdab see ühiskonna sise- ja üldist turvalisust.

Rõhutame, et tegemist ei ole iseseisva relvakasutusega, vaid korraldatud, 
järelevalve all toimuva tegevusega.

3. Kogukondlikult kehtestatud energia limiit – 3,5 džauli

Eesti airsoft-kogukond on juba aastaid järginud eneseregulatsiooni, mille 
kohaselt on airsoft-relvade maksimaalne lubatud suudmeenergia 3,5 džauli. 
Tegemist on laialdaselt aktsepteeritud ja praktikas toimiva piiranguga, mis 
tagab ohutuse ning ühtse standardi üle Eesti.

Peame väga oluliseks, et see energia limiit säiliks ka tulevases õiguslikus 
raamistikus.

4. Nulltolerants alkoholile ja joobele

Eesti Airsofti Liidu seisukoht on üheselt selge:
airsoft-relvade kasutamisel kehtib täielik nulltolerants alkoholile ja 
muudele joovastavatele ainetele.

*
lubatud piir on 0,0 promilli,

*
see kehtib kõigil airsoft-mängudel ja -üritustel,

*
tegemist on kogukonna ühe keskse ohutuspõhimõttega.

5. Nulltolerants airsoft-relvade demonstreerimisele avalikus ruumis

Eesti Airsofti Liit toetab täielikku nulltolerantsi airsoft-relvade ja 
realistlike replikate avalikus ruumis demonstreerimisele või nendega ringi 
liikumisele. Airsoft-relvad on oma välimuselt relva taolised esemed ning 
nende nähtav kandmine avalikus ruumis ei ole vastuvõetav.

6. Airsoft-relvade müük üksnes kvalifitseeritud kauplustes

Peame väga oluliseks rõhutada ka müügikanalite regulatsiooni. Eesti Airsofti 
Liidu seisukoht on, et:

*
airsoft-relvi peaksid tohtima müüa üksnes kvalifitseeritud ja vastava 
tegevusvaldkonnaga kauplused,

*
sealhulgas:

*
spetsialiseerunud airsoft-kauplused,

*
jahindus- ja relvakauplused.

Samas leiame, et ei ole aktsepteeritav, kui airsoft-relvi müüakse:

*
laiatarbekaupade kauplustes,

*
mittespetsialiseerunud müügikohtades,

*
või muudes juhuslikes kaubandus kanalites.

Airsoft-relvad ei ole tavalised tarbeesemed, vaid relva taolised tooted, 
mille müük eeldab teadmisi, nõustamist ja vastutust. Müügipiirang 
kvalifitseeritud kauplustele aitab oluliselt vähendada väärkasutuse riske 
ning tõsta üldist turvalisust.

7. Koostööpõhine edasiliikumine

Eesti Airsofti Liit on valmis jätkama sisulist koostööd RelvS eelnõu 
ettevalmistamisel ning andma täiendavat sisendit nii korraldajate, müüjate 
kui ka harrastajate vaatenurgast. Usume, et kogukonnas juba toimivate 
reeglite arvestamine aitab kujundada tasakaalustatud ja praktilise 
regulatsiooni.

Lugupidamisega

Andrus Klooster
Eesti Airsofti Liidu juhatuse esimees

Tel: +37253746082